Diari Oficial de la Generalitat Valenciana


Sumari del DOGV 6949, del 23-01-2013 (2013/604)

RESOLUCIÓ de 16 de gener de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni entre la Generalitat i l'Ajuntament de Castelló de la Plana per a la creació d'una escola infantil de primer cicle denominada Los Duendes, de titularitat municipal, en la localitat esmentada.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6949

Data del DOGV
:   23-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/604


Data del document
:   16-01-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua
    * centre d'ensenyament

RESOLUCIÓ de 16 de gener de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni entre la Generalitat i l'Ajuntament de Castelló de la Plana per a la creació d'una escola infantil de primer cicle denominada Los Duendes, de titularitat municipal, en la localitat esmentada. [2013/604]  
La Generalitat i l'Ajuntament de Castelló de la Plana han subscrit, després de la tramitació prèvia reglamentària, el 5 de desembre de 2012, el conveni per a la creació d'una escola infantil de primer cicle denominada Los Duendes, de titularitat municipal, en la localitat esmentada.  
En compliment del que establix la clàusula deu del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0012/2013, i que figura com a annex d'esta resolució.  
  
  
València, 16 de gener de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni entre la Generalitat (Conselleria d'Educació, Formació i Ocupació) i l'Ajuntament de Castelló de la Plana, per a la creació d'una escola infantil de primer cicle denominada Los Duendes, de titularitat municipal, en la localitat esmentada  
  
València, 5 de desembre de 2012  
  
Reunits  
D'una part, María José Catalá Verdet, consellera d'Educació, Formació i Ocupació, que actua en nom i representació de la Generalitat, en virtut de l'Acord adoptat pel Consell el dia 16 de novembre de 2012.  
  
De l'altra part, Juan Alfonso Bataller Vicent, alcalde president de l'Ajuntament de Castelló de la Plana, facultat per a este acte per l'Acord de la Junta de Govern de l'esmentat Ajuntament del dia 2 de novembre de 2012.  
  
Manifesten  
1. L'Ajuntament de Castelló de la Plana va acordar sol·licitar la creació d'una escola infantil de la seua titularitat a Castelló de la Plana, dins del marc educatiu establit per la Llei Orgànica 2/2006, de 3 de maig, d'Educació (BOE 106, 04.05.2006).  
2. La disposició addicional segona, punt 2, de la Llei Orgànica 8/1985, de 3 de juliol (BOE 04.07.1985), Reguladora del Dret a l'Educació, establix que la creació de centres docents públics, els titulars dels quals siguen les corporacions locals, es realitzarà per conveni entre l'Administració educativa competent i les corporacions.  
3. El Servici d'Infraestructures i Gestió Patrimonial ha emés informe, de data 27 d'abril de 2012, a la proposta d'instal·lacions i ús educatiu, ja que s'ajusta a allò que s'ha disposat en la normativa aplicable als requisits mínims dels centres que impartisquen ensenyaments de règim general no universitaris.  
4. El 3 de maig de 2012, la Direcció General d'Ordenació i Centres Docents va emetre informe respecte a la proposta d'instal·lacions i ús educatiu dels espais reflectits en els plans presentats per a la creació de la mencionada escola.  
5. La Inspecció Educativa i la Unitat Tècnica de la Direcció Territorial d'Educació, Formació i Treball han emés informes favorables en el seu respectiu àmbit competencial.  
Per això, en virtut de les competències que atorga el Reial Decret 2093/1983, de 28 de juliol, sobre traspàs de funcions i servicis de l'Administració de l'Estat a la Comunitat Valenciana en matèria d'educació, i la Llei 7/1985, de 2 d'abril, Reguladora de les Bases de Règim Local, la Conselleria d'Educació, Formació i Ocupació i l'Ajuntament de Castelló de la Plana acorden subscriure este conveni atenent les següents  
  
Clàusules  
  
Primera  
L'objecte del present conveni és la creació d'una escola infantil de primer cicle, a Castelló de la Plana, de titularitat íntegrament municipal, de conformitat amb la disposició addicional segona, punt 2, de la Llei Orgànica 8/1985, de 3 juliol, Reguladora del Dret a l'Educació (LODE) (BOE 159, 04.07.1985), amb les característiques, ensenyaments i configuració que s'indiquen:  
  
Denominació genèrica: escola infantil de primer cicle.  
Denominació específica: Los Duendes.  
Domicili: Grup Sant Llorenç. Carretera Ribesalbes.  
Localitat: Castelló de la Plana.  
Província: Castelló.  
Codi: 85457265.  
Titular: Ajuntament de Castelló de la Plana.  
Ensenyaments: Educació Infantil de primer cicle.  
Capacitat: 2 unitats amb màxim de 23 llocs escolars, distribuïts de la manera següent:  
- 1 unitat per a xiquets de 0-2 anys, amb 8 llocs escolars.  
- 1 unitat per a xiquets de 2-3 anys, amb 15 llocs escolars.  
  
Segona  
Esta escola impartirà el currículum de l'Educació Infantil establit per als centres educatius de l'àmbit territorial de la Comunitat Valenciana en el Decret 37/2008, de 28 de març, del Consell, pel qual s'establixen els continguts educatius del primer cicle de l'Educació Infantil a la Comunitat Valenciana (DOCV 03.04.2008).  
  
Tercera  
Correspon al titular de l'escola infantil la dotació pressupostària necessària per als gastos derivats del personal docent i no docent, així com del funcionament del mencionat centre, independentment de la possibilitat de concórrer a totes les convocatòries públiques que realitze la Conselleria d'Educació, Formació i Ocupació per a la concessió de subvencions o ajudes econòmiques als centres d'Educació Infantil.  
  
Quarta  
L'escola infantil se sotmetrà a l'autoritat de la Conselleria d'Educació, Formació i Ocupació i de la Inspecció Educativa en els termes previstos en el títol VII de la Llei Orgànica 2/2006, de 3 de maig, d'Educació, que regula la inspecció del sistema educatiu i la resta de normativa de desplegament que puga dictar-se sobre la dita matèria.  
  
Quinta  
El titular de l'escola es compromet a:  
a) Complir el que establix sobre òrgans de govern dels centres públics el capítol III del títol V de la Llei Orgànica 2/2006, de 3 de maig, d'Educació.  
b) Complir la normativa aplicable que establix els requisits mínims dels centres que impartisquen ensenyaments de règim general.  
c) Seguir les directrius acadèmiques de l'Administració educativa per als centres dependents de la Conselleria d'Educació, Formació i Ocupació, així com a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació, Formació i Ocupació els canvis de professorat que puguen produir-se i adjuntar a esta notificació els documents que justifiquen el compliment de la titulació exigida del nou professorat.  
d) La custòdia d'expedients d'alumnes i tots els documents de caràcter acadèmic i administratiu que es generen.  
  
Sexta  
Este conveni produïx efectes el mateix dia de la seua firma; no obstant, l'autorització d'obertura i funcionament del centre produirà efectes des de l'inici del curs acadèmic 2012-2013.  
  
Sèptima  
Les modificacions en les ensenyances, instal·lacions i la resta de requisits mínims, excepte les que suposen una nova autorització d'acord amb el que preveu l'article 13.2 del Reial Decret 332/1992, de 3 d'abril, seran notificades a l'Administració educativa, la qual instruirà el corresponent expedient, que es tramitarà, a falta de normativa específica per als centres docents públics, de conformitat amb el procediment regulat en el títol IV del mencionat Reial Decret 332/1992, de 3 d'abril. Finalitzarà la seua aprovació per resolució del conseller competent en matèria d'educació.  
En els supòsits arreplegats en l'article 13.2 abans mencionat, s'instruirà un expedient que donarà lloc a una nova autorització, per a la qual haurà de subscriure's l'oportú conveni entre les parts.  
  
Octava  
Este conveni tindrà una duració indefinida i es podrà extingir, no obstant això, per qualsevol de les causes següents:  
a) Per mutu acord de les parts.  
b) Per incompliment de les obligacions assumides per l'Ajuntament.  
c) Per denúncia d'una de les parts, després de l'avís previ de sis mesos abans de l'inici del curs acadèmic en què s'haja d'extingir, com a mínim.  
d) Per canvi de titularitat del centre o cessament de les activitats.  
Esta extinció serà efectiva a partir del final del curs escolar en què se'n produïsca la causa.  
En els supòsits previstos en els punts b i d, l'extinció requerirà la comunicació prèvia de la Conselleria al titular de l'escola.  
  
Novena  
L'aplicació i execució del conveni, incloent-hi a este efecte tots els actes jurídics que pogueren dictar-se en desenrotllament o execució d'este, no podrà tindre cap incidència en la dotació de tots els capítols de gasto assignats a l'esmentada Conselleria, i en tot cas haurà de ser atesa amb els mitjans personals i materials de l'Ajuntament de Castelló de la Plana.  
  
Deu  
Este conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat, i serà publicat en el Diari Oficial de la Comunitat Valenciana.  
  
  
Onze  
Este centre s'inscriurà en el Registre de Centres Docents de la Comunitat Valenciana.  
Com a prova de conformitat i perquè en quede constància, firmen les dos parts el present conveni en el lloc i la data consignats anteriorment.  
  
La consellera d'Educació, Formació i Ocupació: María José Catalá Verdet.  
L'alcalde president de l'Ajuntament de Castelló de la Plana: Juan Alfonso Bataller Vicent.